Габриела Мистрал
Верую

Превод от испански: Александър Муратов, Атанас Далчев, 1963

chitanka.info

Вярвам в своето сърце, уханна клонка,

моят бог като листак го полюлява,

със любовния му дъх живота пълни

                                и щастлив го прави.

Вярва в своето сърце, що тук не иска

нищо, грабнато от блян по висше щастие,

то със тоя блян вселената прегръща:

                                господар всевластен!

Вярвам в своето сърце, що с песента си

в бога се потапя силно наранено,

та от този купел жив да се възземе

                                току-що родено.

Вярвам в своето сърце, що се вълнува:

сътвори го който буни и морето,

и кънти животът в него като прилив

                                в бреговете.

Вярвам в своето сърце, що аз изцеждам,

за да оцветя платното на живота

с алено и розово, та като пламък

                                да му стане облеклото.

Вярвам в своето сърце, що подир плуга

бе засявано във делник и във празник.

Вярвам в своето сърце, що се излива,

                                без да се опразни.

Вярвам в своето сърце, що злият червей

няма да яде; то ще сломи смъртта си.

Вярвам в своето сърце, склонено кротко

на гръдта на бога, мощен и ужасен.

Издание:

Габриела Мистрал

Вода и хляб

ИК „Народна култура“ С., 1963.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.